L'home buscat per haver atropellat i matat un ciclista adolescent es lliura a la policia
L'havien identificat a partir de les declaracions de testimonis i les imatges de càmeres de seguretat
2 min. Barcelona 25/05/2018 17:33
651x366 Un cotxe dels Mossos d'Esquadra en una imatge d'arxiu. / ACN Un cotxe dels Mossos d'Esquadra en una imatge d'arxiu. / ACN
L'home buscat per haver atropellat un jove de 14 anys diumenge passat a Igualada s'ha lliurat voluntàriament a la comissaria de la Policia Local de la ciutat i ha reconegut la seva relació amb els fets, segons ha informat el cos de seguretat a l'ACN. L'adolescent circulava en bicicleta cap a les set de la tarda al pont vell de Montbui quan el va envestir un cotxe, que no es va aturar per socórrer-lo.
El jove va quedar ferit crític i el van traslladar amb helicòpter medicalitzat a l'Hospital Parc Taulí de Sabadell, on va morir dimecres. El presumpte autor dels fets ja ha declarat davant la policia i es preveu que pugui passar a disposició judicial en les pròximes hores. La policia destaca que, tot i que ningú va veure l'atropellament, alguns testimonis van dir que una furgoneta de color blanc havia abandonat el lloc poc després de la topada.
Amb les imatges de diverses càmeres de seguretat de l'entorn, declaracions de testimonis i la inspecció d'alguns vehicles que encaixaven amb la descripció s'ha pogut determinar la presumpta autoria dels fets. Efectius de les policies locals d'Igualada i Santa Margarida de Montbui, dels Mossos d'Esquadra, dels Bombers i del Sistema d'Emergències Mèdiques van anar fins al lloc de l'accident i van atendre la víctima.
Mor el noi de 13 anys atropellat a Igualada per un conductor que va fugir